Žiga, Peter, minister životného prostredia SR (2014-07-02):
Ďakujem pekne. Vážená pani predsedajúca, vážené pani poslankyne, vážení páni poslanci, ja tu už od rána od deviatej počúvam vaše vystúpenia. A počúvam ich pozorne. A môžem konštatovať, že možno okrem pána poslanca Mičovského, pána poslanca Hubu ani jeden z vás ten zákon nečítal, pretože inak by ste nehovorili o veciach, ktoré v tom zákone nie sú. Poďme od konca, začnem pánom poslancom Novotným. Pán poslanec Novotný, o akých licenciách rozprávate? Povedzte mi jednu zmienku o licencii v zákone. Vláda ide zakázať vývoz vody. Ani ste si neprečítali ten zákon. Hovoríte o tom, že pán Simon hovorí a že vy máte chatu na Borši či kde, tam z Bodrogu budú ľudia. Čo sa zmenilo na tom? Platí to isté ustanovenie, ako platilo v predchádzajúcom zákone. Nezmenili sme tu nič, ani objemy vody, 15 000 kubíkov ročne zadarmo. Budem sa obracať na pána Mičovského, pretože ja ho považujem za dôstojného pána. Preto sa mu čudujem, že ráno tuná sa nesprával až tak dôstojne. Ale čítal ten zákon. A keďže ho čítal, tak aj vo svojom vystúpení spomenul, že vláda bude mať kompetenciu zakázať vývoz vody. To ste povedali vo svojom vystúpení. A to oceňujem, pretože ste to presne pomenovali. A presne ste pomenovali napríklad aj tie poplatky, ktoré pánovi Hlinovi nie sú jasné. A keď budete s ním mať trpezlivosť, tak skúste mu to vysvetliť, lebo je to ťažké niekedy. Cieľom tohto zákona je v maximálne možnej miere v medziach pravidiel Európskej únie zabrániť nekontrolovateľnému a neobmedzenému vývozu vody ako strategickej suroviny, to ešte raz hovorím a to je jediné hodnotné, pán Novotný, čo ste povedali vo svojom vystúpení, pretože táto vláda prvýkrát historicky, a máte to v článku I tohto zákona, povyšuje vodu na strategickú surovinu. Pán Kaník, kde ste videli licencie? Naším prioritným zámerom je zachovať vodu pre potrebu občana. Zavádzate a klamete, ak tvrdíte, že súčasná platná legislatíva chráni vodu pred jej vývozom do zahraničia. Klamete, pretože to tak nie je, máme konkrétne prípady. Hovoril som o Legnave. Ani jediné ustanovenie národnej legislatívy v súčasnosti nezakazuje ani nereguluje vývoz vody za hranice štátu. Aj v tomto prípade, ešte raz hovorím, platí, že čo nie je zakázané alebo inak upravené, je povolené. Navyše, Slovenská republika pred vstupom do Európskej únie sa zaviazala plniť podmienky pre členské štáty Európskej únie vrátane voľného pohybu tovaru a služieb a dodržiavať pravidlá vnútorného trhu Európskej únie, čo hovorí aj Zmluva o fungovaní Európskej únie. Podľa výkladov expertov na právo Európskej únie je voda tovarom. Žiaľ, je to tak. Keďže má nespochybniteľnú hodnotu, vyjadriteľnú v peniazoch, v dôsledku čoho sa môže stať predmetom obchodnej transakcie, žiaľ, je to tak. Európska komisia v reakcii na petíciu občanov „Voda a sanitácia sú ľudské práva" hovorí, že voda je tovarom. Európska komisia výlučne deklaruje právo na vodu pre všetkých. A vlastnícke vzťahy k vodohospodárskym službám, teda k výrobe a dodávke pitnej vody a odvádzaniu a čisteniu odpadových vôd ponecháva na rozhodnutí členských štátov, či budú tieto služby zabezpečované štátnymi, súkromnými alebo kombinovanými spoločnosťami. Európska komisia vo svojej deklarácii nerieši nakladanie členského štátu s vodou odobratou z vodných zdrojov. My to chceme zakázať. Som presvedčený, že túto deklaráciu sa snažia niektorí zneužiť a nesprávne interpretovať. Sú to tí, ktorí bránia zaviesť vláde legislatívne pravidlá na zamedzenie bezmedzného vývozu vody. Koho zastupujete, pán Novotný, keď bránite vláde robiť kontrolu a zakázať vývoz vody. Vy chcete ponechať tie ustanovenia tak, ako platia dnes. Dnes to môže vyviezť ktokoľvek, kto má prístup k zdroju. Koho zastupujete? Už máte pripravených nejakých exportérov? (Reakcia z pléna.) Pán poslanec Chren, vy pre mňa nie ste žiadna morálna autorita, aby ste mne tu vstupovali do svedomia. Veď vy ste boli ten na ministerstve hospodárstva, ktorého premiérka Radičová odvolala za korupčné správanie, lebo dal dotácie svojej firme. Vy mňa chcete moralizovať? Kto ste vy? Ešte raz chcem pripomenúť, že pravdou je, že podľa zákona o vodách sa povolenie na odber vody vydáva na konkrétny účel. Ak je povolenie vydané na zásobovanie obyvateľov pitnou vodou bez lokalizácie, zásobovaným obyvateľom môže byť občan ktoréhokoľvek štátu Európskej únie, to je dnešná dikcia zákona ktoréhokoľvek, čiže aj cez hranice, či cisternou, či vodovodom. Jeho zámerom, ešte raz, je zamedziť vyvážať vodu odobratú z územia Slovenskej republiky za hranice štátu. Vrátim sa k rámcovej smernici. Rámcová smernica o vode nerieši v žiadnom článku predaj vody za hranice štátu, dokonca nerieši ani to, či voda je alebo nie je tovarom alebo obchodovateľnou komunitou. Preambula je prehlásenie, ktoré sa netransponuje do národnej legislatívy. A voda vo svojom prírodnom prostredí, súhlasím s tým a už som to dnes povedal, hlásim sa k tomu, je prírodným zdrojom a naším národným bohatstvom a podľa článku 4 ústavy je majetkom Slovenskej republiky, nič sa na tom nemení, pani Mezenská. Voda je vlastníctvom Slovenskej republiky, prírodným bohatstvom, strategickou surovinou. Pán poslanec Huba spomínal Koncepciu na ochranu vodných zdrojov Európy. To je dokument Európskej komisie, ktorý hovorí o obchodovaní s vodou ako o nástroji, ktorý by mohol pomôcť zlepšiť efektívnosť využívania vody a prekonať jej nedostatok. A navrhuje vypracovať usmernenie k spoločnej implementačnej stratégii pri podpore rozvoja obchodovania s vodou. Čiže pán poslanec Huba prečítal nielen prvú časť, ale aj druhú časť. A hovorí o potrebe vhodného riadenia a udržania vodného hospodárstva na regionálnej aj cezhraničnej úrovni prostredníctvom prepojenia vodohospodárstva a bezpečnosti. My ideme zakazovať vývoz vody, počul som často. A to je presne také povrchné, pán poslanec Novotný. To je také typické vaše povrchné, že nie sú dostatočné informácie o tom, koľko máme vody a aké sú bilancie a koľko je alebo nie je k dispozícii vody. Sedem minút mi to trvalo, kým som si nalistoval stránku SHMÚ a urobil som si taký rešeršík malý. Hovorí o využiteľných množstvách vôd na Slovensku. My vody všeobecne rozlišujeme na vody podzemné a na povrchové. Podkladovým materiálom pre stanovenie reálnych aktuálnych disponibilných kvantitatívnych množstiev podzemných vôd na národnej úrovni je v súčasnosti na Slovensku takzvaná „Vodohospodárska bilancia množstva podzemnej vody“, vydávaná každoročne, pán poslanec Novotný, Slovenským hydrometeorologickým ústavom v Bratislave. Pán poslanec Mičovský, to je tá autorita, ktorá môže stanoviť, koľko vody máme. SHMÚ zhromažďuje a aktualizuje dostupné informácie o vyčíslených množstvách podzemných vôd, zdrojoch a zásobách podzemných vôd. Jednotlivé informácie o zdrojoch a zásobách podzemných vôd priraďuje k príslušným hydrogeologickým rajónom Slovenska. A s ohľadom na zdroj informácií na presnosť ich vyčíslenia na stupeň ich zabezpečenosti ich kategorizuje do príslušných kategórií presnosti a zabezpečenosti. Využiteľné množstvá podzemných vôd schválené komisiou vstupujú potom do vodohospodárskej bilancie na základe platných aj historicky schválených protokolov, respektíve rozhodnutí. Okrem toho do vodohospodárskej bilancie vstupujú využiteľné množstvá podzemných vôd neschválené komisiou na základe informácie o realizovaných hydrogeologických prácach a tak ďalej a tak ďalej. Len aby sme vedeli, v roku 2012 u nás boli využiteľné množstvá podzemných vôd vyčíslené na 2489,4 mil. metrov kubických. To je sedemdesiatdeväť metrov kubických za sekundu. Z toho to bolo v kategóriách schválených hydrogeologickou komisiou 1 512 miliónov metrov kubických a neschválených komisiou 976,5 milióna kubických metrov podzemnej vody. Povrchové vody. Hodnotenie vodných zdrojov povrchových vôd sa na Slovensku vykonáva, pán Novotný, každoročne za uplynulý rok, a to na základe údajov monitorovaných vo vodomerných staniciach. Hydrologická bilancia hodnotí parametre, ako sú zrážky, výpar, prítok na územie z iných krajín ako Slovenska, celkový odtok, odtok z územia Slovenska. Na Slovensku sú jediným zdrojom tvorby odtoku atmosférické zrážky. U nás v roku 2012 napríklad, len aby ste vedeli, ktorý bol hodnotený ako zrážkovo normálny rok, bol priemerný úhrn zrážok 711 milimetrov, čo je 93 % normálu, ročný odtok 154 milimetrov, čo je 59 % normálu, výpar 428 milimetrov. Tie výrazne podpriemerné hodnoty odtoku sú následkom zrážkovo suchého roku 2011, realizovaného užívania vody v roku 2012 a zároveň dopĺňania zásobných objemov v nádržiach, ako aj spolupôsobiacich klimatických faktorov v roku 2012. Summa summarum, ešte raz, je to asi sedemminútová práca, pán poslanec Novotný. V Slovenskej republike je všeobecná situácia za rok 2012, využiteľné množstvá podzemných vôd 79 metrov kubických za sekundu, ich užívanie 11 metrov kubických za sekundu, odtok z povrchových vôd z územia 240,2 metra kubických za sekundu, dlhodobý odtok z územia 407 metrov kubických, zásobný objem vodných nádrží 1 316 miliónov metrov kubických, z toho vodárenských nádrží 144,7 metra kubického. Zásobovanie pitnou vodou z povrchových zdrojov u nás tvorí 15 % na dodávkach pitnej vody. To som len povedal kvôli tomu, aby sa tu znova nešírili nepravdy, že tu nemáme bilancie, nič neexistuje, nič nemáme. Hovorím to preto, že sú tu kvalifikované inštitúcie, ktoré majú presný prehľad, koľko vody máme a akým spôsobom ju máme. Ešte raz sa chcem opýtať, v mene koho tu robíte hystériu? Súčasný stav hovorí o tom, že bežný úradník na odbore životného prostredia na okresnom úrade môže udeliť povolenie na odber vody. My do tohto procesu dáme vládu a v prípade vývozu vody, keď bude nejaký záujem, tento vývoz môžeme zakázať. My navrhujeme toto riešenie. V mene koho hovoríte? Ďakujem zatiaľ za pozornosť.